Perussuomalaisten puoluesihteerin Riikka Slunga-Poutsalon mielestä suomalainen nainen on saavuttanut jo tasa-arvoisen aseman yhteiskunnassa. Suomalainen nainen pärjää ja on menestynyt.

– Mies alkaa olla jo se, joka ei ole tasa-arvoinen. Nainen on mennyt ohi.

Tietokirjailija Eveliina Talvitien mukaan keskustelu tasa-arvosta torpataan usein helposti väitteellä, että Suomessa tasa-arvo on jo saavutettu.

– On esimerkiksi palkkaukseen liittyvää epätasa-arvoa, ja väkivaltatilastoissa Suomi on surullisen korkealla. Rakenteisiin pesiytynyttä syväsovinismia on vaikeampi tilastollisesti osoittaa.

Slunga-Poutsalon mielestä palkkatasa-arvosta on puhuttu jo pitkään ja siihen on olemassa myös ratkaisu.

– Lisää miehiä hoitoalalle ja lisää naisia levyseppähitsaajaksi. Niin se tasa-arvo muuttuu ihan erilaiseksi.

"Feminismi herättää huonoja mielikuvia"

Puoluesihteeri Riikka Slunga-Poutsalo ei usko, että perussuomalaiset koskaan julistautuu feministiseksi puolueeksi. Hänestä feminismi herättää mielikuvan siitä, että ollaan vain naisten asialla. Hänestä perussuomalaisten tasa-arvotyö näkyy muun muassa isiä koskevissa kysymyksissä.

– Muut puolueet, jotka esittävät olevansa tasa-arvoisia tai feministisiä, eivät ole ottaneet huomioon isien vieraannuttamista erotilanteissa lapsesta. Nämä ovat tärkeitä juttuja, ja ne löytyvät meidän ohjelmistamme.

Eveliina Talvitien mielestä suomalaiset poliitikot mahdollisesti pelkäävät julistautua feministeiksi, koska se saattaisi aiheuttaa joissain piireissä hylkimisreaktion tai saattaisi vaikeuttaa omaa asemaa puolueessa. Talvitie ihmettelee, miksi feminismi ei ole Suomessa samanlainen poliittinen voima kuten vaikka Ruotsissa. Maailmalla esimerkiksi Yhdysvaltain presidentti Barack Obama ja Kanadan pääministeri Justin Trudeau ovat kertoneet olevansa feministejä.

– Voi olla, ettei ole ihan itselle tehty selväksi, mitä feminismi merkitsee. Minulle se merkitsee vapautta ja yhtäläisiä ihmisoikeuksia sukupuoleen katsomatta, Talvitie sanoo.